ועדת הכספים, כנסת 20, פרוטוקול מספר 247, 2016-01-18 12:50

מכלוף מיקי זוהר: חברים, אני פותח את ישיבת ועדת הכספים.

מכלוף מיקי זוהר: על סדר היום תקציב המועצה להסדר ההימורים בספורט לשנת 2015 ולשנת 2016.

מכלוף מיקי זוהר: אנחנו נתחיל כמובן עם תקציב המועצה לשנת 2015, תקציב שבוצע בפועל, ואני מציע שנציג המועצה יציג בכלליות מה בוצע בשנת 2015, האם עמדתם ביעדים של התקציב, האם הייתה הוצאה זהה למה שיוחס בתקציב, גבוהה מכך או נמוכה מכך.

<רוני פרידמן: אני סגן יושב ראש דירקטוריון המועצה להסדר ההימורים בספורט.

<רוני פרידמן: נמצא כאן מנכ"ל הטוטו.

<רוני פרידמן: אני אומר כמה מלים ואחרי כן, אם תרצו, נענה לכל השאלות שיופנו אלינו.

<רוני פרידמן: אתם יודעים שלפני כשנתיים הטוטו עבר שינוי.

<רוני פרידמן: הוקמה המועצה הלאומית לספורט שלמעשה לקחה את הסמכויות מהטוטו לחלוקת תשואת הרווח, אם זה לתשתיות ואם זה לתמיכות.

<רוני פרידמן: אם נסתכל על ההוצאות של השנתיים האחרונות נראה שבסך הכול מבחינת הרווח שאנחנו מביאים לספורט, הכספים שאנחנו מביאים לספורט, אלה כספים מאוד משמעותיים - כחצי מיליארד שקלים בשנת 2015, וכ-540 מיליון לתקציב לשנת 2016.

<רוני פרידמן: אם תסתכלו, תוכלו לראות את החלוקה ותראו שהחלוקה היא כ-293 מיליון שקלים בשנת 2016 לטובת תמיכות בספורט וכ-204 מיליון שקלים לתשתיות.

<רוני פרידמן: כאן אולי במאמר מוסגר אומר שהטוטו יצא עם תכנית, קראנו לה תכנית 2020, לטפל בתשתיות הספורט במדינת ישראל לצד התמיכות.

איתן ברושי: נושא התשתיות מתואם עם מפעל הפיס?

<רוני פרידמן: חלק בתיאום עם מפעל הפיס.

<רוני פרידמן: יש דברים שהם עם מפעל הפיס ויש דברים שהם לא עם מפעל הפיס.

איתן ברושי: גם במידות, גם בכללים?

<רוני פרידמן: כן.

איתן ברושי: כל אחד בונה מגרשים משלו?

<רוני פרידמן: לא.

<יצחק לארי: תיק המוצר הוא על פי התיק שאנחנו מכתיבים.

מכלוף מיקי זוהר: זה אחד הדברים בו התקדמנו עם השנים.

איתן ברושי: רציתי להיות בטוח.

<רוני פרידמן: להמחשה.

<רוני פרידמן: בחמש השנים שהתכנית קיימת, מ-2010 ועד היום, הטוטו למעשה הקצה והשקיע כמיליארד ו-200 מיליון שקלים בתשתיות ספורט.

<רוני פרידמן: מי שמסתכל בהליך של השנים האחרונות רואה שזאת ממש מהפכה.

<רוני פרידמן: מי שמסתכל גם יכול לראות את התשתיות שהוקמו.

<רוני פרידמן: בתוך זה אולי שני דברים לסיום בהם אנחנו מאוד גאים.

<רוני פרידמן: מתוך הסכומים הללו, מאתיים מיליון שקלים הושקעו בתשתיות ספורט לקהילה, מהמיני פיצ'ים, מהמגרשים לאנשים, מסלולי הליכה, רכיבה וכדומה.

<רוני פרידמן: בנוסף, עוד חמישים מיליון שקלים, שאולי זאת הפנינה שבלב, הוקצו לטובת אוכלוסיות מיוחדות, פרויקט שאנחנו לקחנו על עצמנו להשקיע בתשתיות ספורט, בריכות מיוחדות לילדים פגועים וכדומה.

<רוני פרידמן: כמה מלים לגבי התקציב.

<יצחק לארי: לגבי 2015.

<יצחק לארי: את 2015 סיימנו הרבה מעבר למה שציפינו, הרבה מעבר לתקציב שהיה אתגרי.

<יצחק לארי: על פי התקציב היינו אמורים לחלק 440 מיליון שקלים.

<יצחק לארי: בימים אלה אנחנו מסכמים את השנה.

<יצחק לארי: קשה לי להצביע על סכום זה אבל אני אומר בוודאות מוחלטת שזה יהיה יותר מחצי מיליארד שקלים.

<יצחק לארי: החלוקה ב-2015, כלומר, הרבה יותר גבוה מהתקציב.

<יצחק לארי: דרך אגב, ההחלטה של המועצה הלאומית היא שכל שקל מעבר ל-440 יתווסף לקרן המתקנים.

מכלוף מיקי זוהר: מדוע התקציב מונח על שולחננו רק עכשיו ולא הונח בזמן שהיה נדרש להניח אותו?

<רוני פרידמן: כל שנה בסוף השנה, בסביבות נובמבר, אנחנו מניחים את התקציב אצל השרים.

מיקי לוי: אין להם שליטה.

<רוני פרידמן: אין לנו שליטה.

<רוני פרידמן: למעשה יש היום מספר תחנות, מעל הטוטו יש את המועצה הלאומית לספורט, לאחר מכן זה הולך לשני השרים – אוצר וספורט – ומשם זה מגיע לוועדת הכספים.

מיקי רוזנטל: אולי משרד התרבות והספורט יענה על השאלה הזאת.

<גיא אטיאס: חשוב לי לציין ששנת 2015 לא הייתה שנה רגילה.

<גיא אטיאס: זאת שנה שבעצם הממשלה התחלפה והתחלפו השרים.

<גיא אטיאס: שר שחתם על התקציב לא הסכים לחתום בצורה אוטומטית על התקציב שחתם עליו השר הקודם.

<גיא אטיאס: בעצם נפתח מהתחלה הדיון מהיום שנכנסו השרים לתפקיד ואישור התקציב עבר את אותו תהליך.

<גיא אטיאס: לכן הגענו גם לסוף שנה.

<גיא אטיאס: רצינו להעלות את זה לוועדה אמרו שבסוף השנה יש קצת לחץ זמנים ושנביא את זה בצורה מסודרת בתחילת השנה.

<גיא אטיאס: אנחנו כאן באים לאשר גם את 20125 וגם את 2016.

מכלוף מיקי זוהר: אני חייב לציין עובדה.

מכלוף מיקי זוהר: אני לא רוצה חלילה שזה יהפוך לאיזשהו דפוס פעולה.

מכלוף מיקי זוהר: בשנת 2011 , 2012, 2013 ו-2014 התקציב לא הוגש.

מכלוף מיקי זוהר: הוא הוגש רק בשנת 2014 רטרואקטיבית לארבע שנים אחורה.

<שלומית ארליך: הם לא הגישו אותו.

מכלוף מיקי זוהר: אם כן, בכלל לא הוגש התקציב וזה חמור יותר.

מכלוף מיקי זוהר: תפקידנו בוועדת הכספים הוא ברור.

מכלוף מיקי זוהר: אנחנו צריכים לבקר ולוודא שכספי הציבור הולכים למקומות הנכונים ולכן אנחנו עושים את עבודתנו נאמנה ובלבד שתתנו לנו את הכלים ואת הנתונים לעשות אותה.

מכלוף מיקי זוהר: בוא נאמר שלא יקרה מצב כל עוד הוטלה עלי המשימה לאשר את תקציב הטוטו בוועדת הכספים – יושב ראש הוועדה, אני מניח, מצפה ממני לעשות את זה בשנים הקרובות כל עוד אני כאן לצדו - וכל עוד זה יהיה תלוי בי, לא יהיה מצב שאישור תקציב יגיע לפני שאושר התקציב הקודם שלו.

מכלוף מיקי זוהר: זה אומר שאם אנחנו מאשרים היום את שנת 2015, בשמחה נוכל אחר כך לעבור לאישור שנת 2016.

מכלוף מיקי זוהר: זה אומר שאם מסיבה כזו או אחרת בשנה הבאה לא יגיע התקציב, לא יהיה לכם תקציב שנה אחר כך.

מכלוף מיקי זוהר: בסופו של דבר זה כסף ציבורי שהתפקיד של כולנו הוא לשמור עליו.

<גיא אטיאס: מקבלים.

מכלוף מיקי זוהר: שאלה ראשונה, ברשותכם, לגבי תקציב 2015.

מכלוף מיקי זוהר: אם אפשר פירוט קצר מה זה הוצאות אחרות בסך 7,8 מיליון שקלים.

מכלוף מיקי זוהר: במה זה מתבטא?

<יצחק לארי: ביאור 3 זה הוצאות לתפעול.

מכלוף מיקי זוהר: ביאור 3, הוצאות תפעול תחנות.

מכלוף מיקי זוהר: יש דבר כזה שנקרא אחרות, 7,8 מיליון שקלים.

<יצחק לארי: סעיף 3.6.

מכלוף מיקי זוהר: כן.

מכלוף מיקי זוהר: זה הסעיף.

מכלוף מיקי זוהר: עמוד 10.

<יצחק לארי: זה סעיף בו נכנסת ארנונה, הדרכות לבעלי תחנות, דברים מהסוג הזה שהם לא סכומים משמעותיים.

<יצחק לארי: אנחנו שמים את הכול ביחד.

מכלוף מיקי זוהר: אבל זה מגיע ל-7,8 מיליון שקלים.

<יצחק לארי: כן.

<יצחק לארי: בשנה הבאה ניתן פירוט יותר רחב.

מכלוף מיקי זוהר: אני מבקש בתקציב הבא לתת פירוט קצת יותר, בטח בסכום של 7,8 מיליון שקלים.

מכלוף מיקי זוהר: זה כללי מדי.

מכלוף מיקי זוהר: לכן אני חושב שזה ראוי שזה יפוצל.

מכלוף מיקי זוהר: שאלה נוספת לגבי הוצאות פרסום שאתם מוציאים על סוסים, שזה משהו חדש שאתם מנסים להכניס.

מכלוף מיקי זוהר: מה סך ההכנסות שהיה מהימורי סוסים בשנת 2015?

<יצחק לארי: כ-390 מיליון שקלים.

מכלוף מיקי זוהר: מסוסים?

<יצחק לארי: מסוסים בלבד.

איתן ברושי: זה עוד לפני שהקימו את ההיפודרום הראשון.

<יצחק לארי: ההימורים הם רק אנגליה ואירלנד.

<יצחק לארי: השולחן הזה אישר זאת.

איתן ברושי: אני בכוונה מעיר את ההערה.

מכלוף מיקי זוהר: זאת אומרת, ישראל השקיעה 380 מיליון שקלים?

<יצחק לארי: כן.

מכלוף מיקי זוהר: ומה הרווח?

<יצחק לארי: אנחנו מסכמים את השנה והרווח היה כשלושים עד 35 מיליון שקלים.

מכלוף מיקי זוהר: זאת אומרת, הציבור השקיע 380 מיליון שקלים ולנו נשאר מזה שלושים ומשהו מיליון שקלים?

<יצחק לארי: כן.

<יצחק לארי: אנחנו מתחילים עם רווח של עשרים אחוזים בלבד כי אנחנו תלויים במפעיל האנגלי.

<יצחק לארי: אנחנו התקשרנו עם מפעיל אנגלי.

<יצחק לארי: המרוצים הם באנגליה ובאירלנד והם קובעים את היחסים.

<יצחק לארי: היחסים הם מאוד גבוהים.

<יצחק לארי: אנחנו מתחילים עם רווח גולמי של עשרים אחוזים.

מכלוף מיקי זוהר: זיהיתי שב-2016 הגדלנו את הסעיף הזה.

<יצחק לארי: כן.

מיקי רוזנטל: בעניין הזה לא הבנתי.

מיקי רוזנטל: אם אתם קשורים עם מפעיל באנגליה וכל המרוצים הם באנגליה, למה אתם צריכים לשכור כאן יועצים?

מיקי רוזנטל: הרי הוספתם שתי משרות לצורך העניין הזה של ההימורים על סוסים, אם הבנתי נכון.

<יצחק לארי: המשרות כאן?

מיקי רוזנטל: כן.

<יצחק לארי: אנחנו גוף מאוד מאוד רזה.

<יצחק לארי: אנחנו מנהלים גוף של שלושה מיליארד שקלים עם 150 עובדים.

<יצחק לארי: הסוסים, מישהו צריך לנהל את האופרציה.

<יצחק לארי: יש כאן תחנות שעובדות, יש כאן חומר שנשלח לתחנות, יש כאן תרגום מאנגלית לעברית של השידורים, יש כאן הרבה מאוד עבודה, יש כאן אנשי תוכן שעובדים על תרגום החומרים מאנגלית.

אורלי לוי אבקסיס: זה כלכלי?

<יצחק לארי: מאוד.

<יצחק לארי: בטח.

אורלי לוי אבקסיס: מרוצי הסוסים באנגליה.

<יצחק לארי: רווח של שלושים מיליון שקלים.

איתן ברושי: אנשים צריכים להתאמן לקראת ההיפודרום בישראל.

איתן ברושי: הם צריכים להבין מה זה סוס והגיע הזמן שתקימו את ההיפודרום.

מכלוף מיקי זוהר: אני אגיד לך משהו בכנות.

מכלוף מיקי זוהר: אני מדבר עכשיו על דעתי האישית בלבד.

מכלוף מיקי זוהר: אני לא יודע איך זה עובד, אבל אני מבין שיש כאן שבעה-שמונה אחוזי רווח מסך ההשקעה.

מכלוף מיקי זוהר: מה המצב שלנו נניח ב-וינר?

<יצחק לארי: ב-וינר אנחנו מחזירים כ-66 אחוזים, 67 אחוזים רווח גולמי.

מכלוף מיקי זוהר: זה יותר גבוה.

<יצחק לארי: הרבה יותר גבוה.

מכלוף מיקי זוהר: אני אומר לך איפה הבעיה שלי עם הימורי סוסים.

מכלוף מיקי זוהר: זה ספורט לא מוכר כל כך במדינת ישראל ו בכלל לא קיים.

איתן ברושי: צריך ללמוד את זה.

מכלוף מיקי זוהר: הוא צומח בישראל.

מכלוף מיקי זוהר: לא ראיתי מאות אלפי אוהדי ספורט שהם אוהדי מרוצי סוסים.

מכלוף מיקי זוהר: אני יודע שם אוהדים כדורגל, אוהדים כדורסל, אפילו אוהדים כדורעף.

מכלוף מיקי זוהר: אני חושב שהנושא של הימורי סוסים שם את זה באופן מאוד מאוד בולט על הצד של הימור נטו.

מכלוף מיקי זוהר: זאת אומרת, אין כאן את המשמעות של חוויית הספורט.

מכלוף מיקי זוהר: יש הרבה אנשים שמהמרים ב-וינר ולא בגלל שהם מהמרים כפייתיים או שאוהבים את זה, אלא הם אוהבים את החוויה של הספורט יחד עם ההימורים.

מכלוף מיקי זוהר: הם אוהבים לשלב את חוויית הספורט שלהם עם ציפייה לתוצאה כדי גם להרוויח מזה.

איתן ברושי: חלק אוהב את חוויית הכסף.

איתן ברושי: בוא לא נתעלם מזה.

מכלוף מיקי זוהר: אבל הם משלבים בין הדברים.

מכלוף מיקי זוהר: כאשר אתה מביא להם את מרוצי הסוסים, זה לא שונה נניח מהפיס.

<יצחק לארי: אדוני היושב ראש, אני חייב לומר לך שדוגמת תחנות וינר יש לנו בערך ב-1,500 תחנות ברחבי הארץ, סוסים יש כ-400 בלבד.

<יצחק לארי: הסיבה היא שאתה לא יכול להמר על המרוץ אם אתה לא רואה אותו משודר.

<יצחק לארי: כלומר, יש קשר ישיר.

<יצחק לארי: האנשים אוהבים את זה רק אם זה משודר ורק אם הם רואים את המרוץ הם מהמרים עליו.

<יצחק לארי: זה לא נמצא בכל תחנה.

<יצחק לארי: לכן יש את הקשר בין חוויית הצפייה לבין ההימור עצמו.

<יצחק לארי: מדובר ב-380 מיליון שקלים לציבור הישראלי.

איתן ברושי: ההשקעה לא חוזרת ביום אחד.

<יצחק לארי: 380 מיליון שקלים כדי לראות סוסים רצים.

אורלי לוי אבקסיס: מיקי, תשאל איפה ממוקמות אותן תחנות.

מכלוף מיקי זוהר: בפריפריה.

אורלי לוי אבקסיס: בדרך כלל באוכלוסיות מצוקה שהם אולי המהמרים הכי גדולים כי הם רוצים לשנות את מצבם.

אורלי לוי אבקסיס: מבחינתם לצאת מתוך הסיפור הזה, זה רק אם יהיה להם איזשהו מזל מלמעלה.

איתן ברושי: יותר טוב שיעשו הימורים חוקיים מאשר בלתי חוקיים.

איתן ברושי: זה לא הדיון היום.

אורלי לוי אבקסיס: אני רוצה לומר לך משהו יותר משמעותי.

אורלי לוי אבקסיס: אפשר להתווכח על הימורים ועל מי שמשתתף בהימורים ומי לא.

אורלי לוי אבקסיס: אתה לא תראה את זה בצהלה, לא תראה את זה ברמת אביב ג' ולא תראה את זה ב-ל'.

<יצחק לארי: התחנות הכי חזקות שלנו הן ברעננה, ברמת גן, בתל אביב ולא בשאר האזורים.

אורלי לוי אבקסיס: איפה בתל אביב?

<יצחק לארי: במרכז תל אביב.

אורלי לוי אבקסיס: עזוב.

אורלי לוי אבקסיס: אנחנו מכירים גם את התחקירים שהיו על זה.

אורלי לוי אבקסיס: אני כן רציתי לדעת מה תקציב קרן המתקנים לאוכלוסיות מיוחדות כי בסופו של דבר אנחנו מדברים על הרווחים שנכנסו מתוך זה שאנחנו מאשרים הימורים חוקיים מתוך מחשבה שהרווחים ילכו באמת לאוכלוסיות שאנחנו צריכים שילכו אליהן כדי לשפר את מצבן.

אורלי לוי אבקסיס: מתוך הכספים שנכנסים, איך אנחנו מצליחים להכניס מתקני ספורט, להכניס את כל הצרכים המיוחדים של האוכלוסיות המיוחדות הללו?

אורלי לוי אבקסיס: תגידו לי מה התקציב של הקרן הזאת.

<יצחק לארי: אנחנו מתחנו את המילה ספורט כדי להיכנס גם לאוכלוסיות המיוחדות האלה.

<יצחק לארי: זה אחד הפרויקטים שאנחנו הכי גאים בו.

<יצחק לארי: בניגוד לכל דבר אחר, אתה קריטריונים אנחנו בונים יחד עם משרד הרווחה כדי שכל שקל יגיע בצורה המיטבית.

אורלי לוי אבקסיס: וכמה שקלים יש שם?

<יצחק לארי: מאז השקענו חמישים מיליון שקלים.

אורלי לוי אבקסיס: מה זה מאז?

<יצחק לארי: משנת 2010, אז מתחנו את המילה ספורט.

אורלי לוי אבקסיס: מ-2010 ועד היום חמישים מיליון שקלים?

<יצחק לארי: לטובת אוכלוסיות מיוחדות בלבד, שאלה בריכות הידרו-תרפיות.

אורלי לוי אבקסיס: כמה בריכות הידרו-תרפיות אתם יכולים לבנות בחמישים מיליון שקלים?

אורלי לוי אבקסיס: כמה בריכות בניתם?

<יצחק לארי: בריכה הידרו-תרפית עולה בין שלושה לחמישה מיליון שקלים.

<יצחק לארי: בנינו חמש בריכות אבל בנינו מאות חדרי כושר.

אורלי לוי אבקסיס: איפה ממוקמות הבריכות?

<יצחק לארי: בבני ברק, שיח סוד ירושלים, שלווה, כפר כנא, כישורית בצפון.

<יצחק לארי: אני מקווה שלא שכחתי מקום כלשהו.

<יצחק לארי: זה לתפארת מדינת ישראל.

<יצחק לארי: זה פרויקט שאנחנו מאוד מאוד גאים בו.

אורלי לוי אבקסיס: אם אתם מאוד מאוד גאים בו, תוסיפו שם יותר כסף כי ביחס לתקציב שיש לכם, לדעתי בקרן הזאת חסר כסף.

<יצחק לארי: ממש לפני חודש-חודשיים השקנו תכנית חדשה של עשרים מיליון שקלים.

<יצחק לארי: אף פעם לא מספיק, אבל אנחנו מסיטים כמה שיותר כסף לכיוון הזה.

<יצחק לארי: שוב אני אומר, מתחנו את המילה ספורט כדי שגם האוכלוסייה הזאת תוכל ליהנות.

אורלי לוי אבקסיס: אני אגיד לך למה.

אורלי לוי אבקסיס: ברמת אביב ג', בבנייה החדשה, יש את אחד המתקנים הכי מפוארים של מפעל הפיס.

אורלי לוי אבקסיס: יש שם גם שלט ענק נבנה בסיוע מפעל הפיס.

אורלי לוי אבקסיס: כתוב שם מפעל הפיס.

אורלי לוי אבקסיס: למה צריך להקים את זה במקומות האלה?

אורלי לוי אבקסיס: למה לא לוקחים את הכספים האלה דווקא לאותן אוכלוסיות נזקקות?

אורלי לוי אבקסיס: האוכלוסיות במצוקה, אלה שמנסות לצאת מהמצב שלהן, מממנות את רמת אביב ג'.

אורלי לוי אבקסיס: זה בעיני פיל לבן.

אורלי לוי אבקסיס: נכון, הוא מדהים אבל הייתי רוצה לראות אותו בפריפריה החברתית והגיאוגרפית.

<יצחק לארי: אני לא דובר מפעל הפיס כאן.

אורלי לוי אבקסיס: אני רוצה לראות סדרי עדיפויות.

אורלי לוי אבקסיס: זה אותו הדבר.

<יצחק לארי: לא.

<יצחק לארי: לחלוטין לא.

מכלוף מיקי זוהר: אני אומר משהו בכנות רבה.

מכלוף מיקי זוהר: ייאמר לזכות ה-טוטו וינר שאני באמת מכיר לא במדויק אבל מכיר הרבה מפועלו והרבה נעשה בפריפריה.

מכלוף מיקי זוהר: הפיס קצת שונה אבל ה-טוטו וינר, המצב אצלו הוא מצב אחר.

איתן ברושי: אני רוצה לברך ולהודות על הפעילות ולחזק אתכם.

איתן ברושי: אני לא בקרה של ההימורים.

איתן ברושי: אני חושב שאתם לא יכולים לשלוט על המהמרים אלא אתם יכולים לשלוט על התוצאות של ההימורים ולייעד את הכסף למקומות הנכונים.

איתן ברושי: דברי אורלי מקובלים עלי אבל יש קריטריונים ויש כללים ואני חושב שהבעיה שלנו בעיני היא קודם כל להגדיל את המשאבים שמושקעים בתרבות הפנאי, בספורט ובכל מה שקשור בזה כולל טבע.

איתן ברושי: נושא מאוד חשוב של עם בריא, עם שיש לו יכולת יותר גדולה, הכושר שלו גדול יותר והחוסן שלו יותר גדול.

איתן ברושי: אני רוצה להעלות שתי נקודות.

איתן ברושי: אני חושב שחשוב מאוד להיות מעורבים גם במקום בו מוקמים המתקנים.

איתן ברושי: אחת הבעיות – אורלי, אם ראית ברמת אביב ג' – שיש נטייה להקים מתקנים בתוך ישובים עירוניים שהם לא בהכרח משרתים את הסביבה.

איתן ברושי: הדוגמה למשל שהייתי מעורב בה בזמנו, עת הייתי בתפקיד ויושב לימיני המנכ"ל, היא המתקן שהקימה עיריית עכו ביציאה הדרומית של העיר.

איתן ברושי: זאת דוגמה להקמת מתקן במקום שיש לו אפשרות להכיל ציבור רחב ולא רק מעכו.

איתן ברושי: יש ערים שרוצות להיות ערים מטרופוליניות או מרכזיות אבל להגיע למתקנים, זה כמו חידון חמיצר.

איתן ברושי: לכן לפי דעתי יש כאן שאלה גדולה של המיקום כדי לשרת סביבה יותר רחבה מזו שנמצאת בתוך הרשות.

איתן ברושי: הדבר השני זה ליצור את האשכולות.

איתן ברושי: עת כיהנתי כמנכ"ל ועדת התרבות והספורט, וגם כראש רשות, עסקנו בזה.

איתן ברושי: יש מעט מאוד רשויות שהן לא עיר גדולה ויש להן יכולת לקבל תקציב ולבנות מתקן ראוי.

איתן ברושי: הדרך העיקרית ליצור אשכולות של רשויות היא למקם את המתקנים ביתרון יחסי ולהגיע להישגים יותר גדולים מאשר למגרש שאין בו מקום לקהל או משהו כזה.

איתן ברושי: לכן בזמנו פיתחנו רעיונות לפיהם ייקבעו סטנדרטים למתקנים ושלא יקימו מתקנים שאינם ראויים והוקמו כאלה גם במפעל הפיס וגם במקומות אחרים, ושנית, לקחת בחשבון התפתחות עתידית, להקים את המתקנים במקומות שנכון להקים אותם, ככל שניתן בשיתוף פעולה בין יותר מרשות אחת על מנת לשרת ציבור גדול יותר כאשר צריך לקחת בחשבון גם את התחזוקה.

איתן ברושי: אתם יודעים שמספרים על ויצמן הראשון שרצו לתת לו מתנה סוס עת ביקר באנגליה והוא אמר שהוא לא לוקח מתנות שאוכלות.

איתן ברושי: חלק מהמתקנים האלה, אלה מתנות שאוכלות.

איתן ברושי: לכן השאלה של התחזוקה לא פחות חשובה מההקמה.

איתן ברושי: אם כן, קודם כל, ברכה.

איתן ברושי: שנית, אני כן מציע – ובאמת, מיקי, אתה יושב ראש ועדת המשנה לספורט שהיא ועדה חשובה – לקיים דיון מדוע הממשלה לא הקימה עד עכשיו היפודרום.

איתן ברושי: היו על זה מספיק מחקרים והיו מספיק הוצאות.

איתן ברושי: דובר על כך שיוקם אחד בגלבוע ואחד בדרום.

איתן ברושי: זה מנוף.

איתן ברושי: זאת עוד דוגמה להחלטות שהממשלה לא מבצעת.

איתן ברושי: אין סיבה שלא יוקם היפודרום ואם יש סיבה, נשמע אותה.

איתן ברושי: אז הושקע בזה לא מעט כסף.

<גיא אטיאס: אתה היית המנכ"ל.

איתן ברושי: תגיד מילה טובה.

<קריאה: רואים שאתה מכיר את החומר מצוין.

<גיא אטיאס: אתה היית המנכ"ל ואנחנו ניסינו לקדם את ההיפודרום כבר שנים.

<גיא אטיאס: אחת הבעיות הגדולות היא משרד החקלאות שמתנגד לזה.

איתן ברושי: עכשיו יש משרד שדואג לחתולים והוא יכול לטפל גם בסוסים.

<גיא אטיאס: אלה דיונים שקיימנו לא מעט עם משרד החקלאות שמתנגד לזה בצורה נחרצת.

<גיא אטיאס: נשמח שתעזור לנו מול משרד החקלאות כדי להוריד את החסם הזה.

מיקי רוזנטל: שתי שאלות.

מיקי רוזנטל: שאלה ראשונה היא האם יש לכם מחלקת מחקר?

מיקי רוזנטל: האם אתם בודקים את הכסף שאתם משקיעים בתחום מסוים ואת הרנטביליות שלו לאורך זמן?

מיקי רוזנטל: זאת אומרת, האם הוא מביא תוצאות.

מיקי רוזנטל: יש לכם מחלקת מחקר כזאת?

מיקי רוזנטל: שאלה שנייה נוגעת לעניין של השקעת כסף במניעת אלימות בספורט ובגזענות.

מיקי רוזנטל: כמה אתם משקיעים בזה?

מיקי רוזנטל: לא הצלחתי להבין מתוך התקציב כמה אתם משקיעים בזה.

מכלוף מיקי זוהר: להוסיף עוד שאלה.

מכלוף מיקי זוהר: יחד עם מניעת האלימות והגזענות בספורט, אולי נחשוב על מתן כלים לאנשים כדי להתמודד עם התמכרויות להימורים והרי יש אנשים כאלה.

מכלוף מיקי זוהר: אני חושב שגם אנחנו עת אנחנו מוכרים קופסת סיגריות במדינת ישראל, אנחנו שמים עליה פתק שאומר זהירות, זה מסוכן לבריאות.

אורלי לוי אבקסיס: זהירות, זה ממכר.

מכלוף מיקי זוהר: כן.

אורלי לוי אבקסיס: מעל כל דוכן כזה.

מכלוף מיקי זוהר: לא נאמר זהירות, זה ממכר.

מכלוף מיקי זוהר: בואי לא נלך רחוק מדי אבל בוא ניתן גם תקציב מסוים, הבעת סולידריות כלפי אנשים שסובלים מהתמכרות להימורים ונעזור להם להשתקם.

מכלוף מיקי זוהר: יש כאלה שמהמרים בצורה סבורה ואפשר לחיות עם זה, אבל יש כאלה שמתמכרים, מוכרים את ביתם ואת כלכלתם בשביל ההימורים ולהם צריך לעזור.

<גיא אטיאס: ברשותך, כדי לסבר את האוזן.

<גיא אטיאס: הוקמה ועדה שיושבת הראש היא עדנה הראל ממשרד המשפטים והיא עוסקת בכל הנושא של ההימורים, בנושא החברתי, בנושא של התמכרויות.

<גיא אטיאס: משרד המשפטים בכוונה מוביל את זה.

מכלוף מיקי זוהר: אני חושב שה-טוטו צריך להקציב לזה תקציב.

מכלוף מיקי זוהר: לא צריך כאן כל כך הרבה כסף.

מכלוף מיקי זוהר: גם אם נקציב מיליון שקלים, זאת הבעת סולידריות.

אורלי לוי אבקסיס: למה מיליון שקלים?

מכלוף מיקי זוהר: אין כל כך הרבה קליינטים.

מכלוף מיקי זוהר: הם לא באים.

אורלי לוי אבקסיס: הם לא מודים.

<קריאה: אני לא בטוח שזה אפשרי משפטית.

<יצחק לארי: עוד לפני הקמת הוועדה, יש דברים שאנחנו עושים בלי קשר לוועדה.

<יצחק לארי: קודם כל, אנחנו גוף ציבורי.

<יצחק לארי: אין לנו שום עניין שחס וחלילה מישהו ימשכן את ביתו כדי שנבנה אצטדיון באיזשהו מקום.

מכלוף מיקי זוהר: ברור.

מכלוף מיקי זוהר: אני יודע שלא.

<יצחק לארי: אנחנו פועלים באחריות ואנחנו מחילים על עצמנו כללים מאוד מאוד נוקשים של משחקים באחריות.

<יצחק לארי: אנחנו חברים בארגון בינלאומי של ה-EL וארגון בינלאומי ה-WL, שזה הארגון האירופאי והארגון העולמי.

<יצחק לארי: אצלנו למשל אסור לדוגמה להמר באשראי בשום פנים ואופן.

<יצחק לארי: אנחנו מאוד מקפידים עוד לפני החוק על איסור של הימורי קטינים כאשר בכל תחנה, ללא יוצא מן הכלל, יש שלט כזה ואם השלט לא מופיע - - -

אורלי לוי אבקסיס: יש לכם פקחים?

<יצחק לארי: כמובן.

<יצחק לארי: יש לנו משווקים ואנחנו עכשיו בעיצומו של מכרז.

אורלי לוי אבקסיס: מה אתם עושים היכן שאתם מגלים?

<יצחק לארי: הסנקציה היא סגירת התחנה.

אורלי לוי אבקסיס: כמו באלכוהול.

<יצחק לארי: מי שמוכר, עובר עבירה פלילית.

<יצחק לארי: מצדי שהמשטרה תיכנס לתמונה.

<יצחק לארי: אפס סבלנות וסובלנות.

<יצחק לארי: אנחנו כן מבצעים מחקרים בנושא הזה ואנחנו מממנים.

<יצחק לארי: אנחנו תומכים בעמותת אפשר שתומכת במתמכרים.

<יצחק לארי: גם הם אומרים שהמתמכרים לא באים מאתנו אבל אנחנו כן תומכים בעמותות מהסוג הזה בצורה מוסדרת.

<יצחק לארי: אנחנו משתפים אתם פעולה וכמובן אנחנו מסייעים בכל מה שקשור במחקרים לגבי התופעות האלה.

<יצחק לארי: מהבחינה הזאת כמובן כל מה שיטילו עלינו, אנחנו נעשה.

<יצחק לארי: צריך לזכור שבכל זאת יש בצד השני את ההימורים הבלתי חוקיים.

<יצחק לארי: מצד אחד אנחנו צריכים להתמודד וכולם אומרים לנו שנשקיע עוד באוכלוסיות מיוחדות ובקהילה, ומצד שני קושרים לנו את הידיים מאחורי הגב.

<יצחק לארי: צריך למצוא את האיזון הנכון.

אורלי לוי אבקסיס: איפה קושרים לכם את הידיים מאחורי הגב?

אורלי לוי אבקסיס: תן דוגמה.

<יצחק לארי: לדוגמה, אני נותן יחסים מאוד נמוכים מאשר ההימורים הבלתי חוקיים כי הם לא צריכים לממן פעילות ספורט.

אורלי לוי אבקסיס: כלומר, אצלכם זאת השקעה סולידית.

<יצחק לארי: בהחלט זאת השקעה סולידית.

<יצחק לארי: הטופס הממוצע אצלנו הוא כמה עשרות שקלים ואת יכולה מקסימום להכפיל.

אורלי לוי אבקסיס: אנחנו יכולים לשבת כאן ולהיתמם, אבל תקשיב לי, אני מכירה אנשים שהולכים ומגרדים וזה אותו הדבר.

<יצחק לארי: כל הדוגמאות שנתת עד עכשיו, לא שייך לדיון בוועדת הכספים.

<יצחק לארי: אני תלוי בתוכן חיצוני.

<יצחק לארי: אין היום משחק, יש פגרה, אין על מה לשחק.

<יצחק לארי: אני לא יכול להמציא עכשיו משהו כי אסור לי.

מכלוף מיקי זוהר: אני יכול לתת לכם כמה רעיונות.

<יצחק לארי: אני אשמח אבל גם תעזור לי להעביר אותם.

מכלוף מיקי זוהר: אתה יכול להמר למשל על הפריימריס הבא בליכוד.

אורלי לוי אבקסיס: יש מנצח אחד.

אורלי לוי אבקסיס: הכי סולידי.

אורלי לוי אבקסיס: כולם זוכים, או ביבי או נתניהו.

<יצחק לארי: לגבי מעורבות ה-טוטו במלחמה באלימות ובגזענות היא חלק בלתי נפרד מהגשמת החזון שלנו.

<יצחק לארי: אנחנו מקצים מדי שנה כשני מיליון שקלים לטובת פרויקטים.

<יצחק לארי: יש מועצה למניעת אלימות בספורט ובמסגרת המועצה למניעת אלימות אנחנו מממנים עמותות כמו ערכים בספורט.

מיקי רוזנטל: זה לא הרבה.

מיקי רוזנטל: האלימות היא די נוראית.

<יצחק לארי: תכף ניגע בדברים המאוד משמעותיים שאנחנו עושים מעבר לזה.

<יצחק לארי: במסגרת קרן המתקנים שלנו, אנחנו גם בונים אצטדיונים חדשים אבל גם יש לנו קרן לשדרוג חוויית הצפייה.

<יצחק לארי: אנחנו מאמינים שכאשר אתה נותן מתקן עם חוויית צפייה טובה – ודרך אגב, זה הוכיח את עצמו – מספר הצופים במגרשים עלה, מספר הנשים עלה, מספר הילדים עלה.

<יצחק לארי: זה מוריד את רמת האלימות וזה מוריד את המתח במגרש.

<יצחק לארי: במסגרת הסכמי השדרוג שלנו עם הכדורגל ועם הכדורסל, אנחנו מתמרצים קבוצות הוגנות.

<יצחק לארי: קבוצה הוגנת מקבלת תמריץ כספי מאתנו.

<יצחק לארי: אנחנו מתקצבים מדי שנה את כל השיטור והסדרנות בליגות הנמוכות ובשנה האחרונה גם בליגות העליונות.

<יצחק לארי: זה בהחלט כחלק מהמלחמה באלימות ובגזענות.

<יצחק לארי: יש לנו פרויקט, יחד עם נשיא המדינה, פרס מגן הכבד לקבוצה ההוגנת ביותר.

<יצחק לארי: זה הרבה יותר יוקרתי.

<יצחק לארי: אמנם זה רק מאה אלף שקלים.

אורלי לוי אבקסיס: מי זאת הקבוצה ההוגנת ביותר?

<יצחק לארי: בשנה שעברה זאת הייתה מכבי תל אביב.

<יצחק לארי: דרך אגב, זאת חכמה גדולה להיות קבוצה הוגנת עם מספר אוהדים גדול.

מכלוף מיקי זוהר: התקציב כבר הוגש.

מכלוף מיקי זוהר: בואו נסכם שרוח הוועדה היא שלפעם הבאה יינתן קצת יותר משקל לנושא מניעת אלימות בספורט ולנושא עזרה למתמכרים.

מכלוף מיקי זוהר: אני אומר לך בכנות רבה שיש לנו מזל – ועכשיו תרשי לי להחמיא לשרת הספורט שהיא חברתי הטובה – שיש לנו שרת ספורט שדוגלת בערכים פריפריאליים, היא תנווט את התקציבים לשם והיא מתכוונת לעשות זאת.

אורלי לוי אבקסיס: היה פרויקט שלימור לבנת התחילה לגבי פרחי ספורט בפריפריה.

מכלוף מיקי זוהר: מירי רגב יודעת לדאוג לפריפריה.

<יצחק לארי: זאת מדיניות שהשרה גם מובילה.

<יצחק לארי: שבעים אחוזים מהמתקנים שנבנים אצלנו הם בלמ"ס אחד עד ארבע.

מכלוף מיקי זוהר: נמצא כאן מנכ"ל משרד הספורט והוא יאמר את דבריו.

<יוסי שרעבי: צהרים טובים לכולם.

<יוסי שרעבי: קודם כל, אני רוצה לפתוח ולהביע הערכה גדולה לעבודה של המועצה להסדר הימורים בספורט, למנכ"ל, לרוני כממלא מקום היושב ראש ולכל הצוות המקצועי.

<יוסי שרעבי: אני חושב שזה ארגון שעושה את עבודתו נאמנה ומצליח להביא לנו שורת רווח שמאפשרת לנו לעשות דברים טובים למען הספורט בישראל ולא רק למען הספורט אלא גם למען החברה בישראל, ועל זה אני אומר כמה דברים.

<יוסי שרעבי: עם כניסתה של השרה רגב לתפקיד, היא ראתה בספורט כלי לשינוי חברתי.

<יוסי שרעבי: אחד הדברים שהיא מבקשת לקראת תקציב 2016, ואלה הדברים שעכשיו אנחנו עובדים עליהם בשצף קצף, זה להבטיח שאמות המידה יקדמו את האג'נדה החברתית אותה מוביל המשרד וזה אומר קודם כל להוריד לא מעט חסמים שעכשיו אנחנו עסוקים בהם.

<יוסי שרעבי: אפרופו, נאמר כאן על ידי חבר הכנסת שגם היה מנכ"ל המשרד שלא מעט רשויות מתקשות לעמוד במשימות של ה-טוטו בתקציב או בהקצאה שה-טוטו מעמיד לרשותן בגלל מגבלות המצ'ינג ומגבלות אחרות.

<יוסי שרעבי: חלק מהאתגר הגדול שעומד בפנינו ברגע זה הוא לראות איך אנחנו מורידים מהחסמים האלה ובאמת מאפשרים גם לרשויות - - -

אורלי לוי אבקסיס: המצ'ינג הוא דיפרנציאלי.

<יוסי שרעבי: אנחנו נבוא עם בשורה ברגע שנסיים עם זה אבל אכן נבוא עם בשורה והבשורה אפילו יותר גבוהה ממה שאתם חושבים.

<יוסי שרעבי: חלק מהמטרה הוא ליצור מצב שבאמת תשתיות הספורט מונחות בכל פינה במדינת ישראל ומייצרות כאן מהפכה שלמה.

<יוסי שרעבי: מבחינתנו זה משרת גם את השיח החברתי כי אנחנו יודעים מה המשמעות של תשתיות אחרים.

<יוסי שרעבי: אנחנו מבינים שזה גם עשוי לקדם באופן משמעותי את ענף הכדורגל.

<יוסי שרעבי: חלק מהאתגר שלנו הוא לראות איך אנחנו עושים שינוי דרמטי בענף הכדורגל.

<יוסי שרעבי: חשוב לומר שאנחנו רואים בתקציב של ה-טוטו תקציב חברתי ולכן אנחנו בהחלט סבורים שהמהלכים שה-טוטו עשה בשנים האחרונות, אנחנו רוצים להאיץ אותם, לתמוך בתקציבים שמיועדים לאוכלוסיות מיוחדות, לאוכלוסיות מוחלשות.

<יוסי שרעבי: צריך להמשיך במגמה הזאת כמו שמנכ"ל ה-טוטו פירט.

<יוסי שרעבי: צריך לומר שאנחנו גם רוצים להתמודד עם סוגיית האלימות באופן מאוד אגרסיבי.

<יוסי שרעבי: כמו שאתם יודעים, מונתה ועדה שאני הרכבתי אותה שהביאה המלצות אופרטיביות שגם הוצגו בפני ועדת הפנים וגם בפני ועדת החינוך.

<יוסי שרעבי: חלק מההמלצות שלנו הן להעביר סכום משמעותי להקמת יחידת שיטור משטרתית מה שהיה חלק מהמלצות כל הוועדות שהיו עד היום.

<יוסי שרעבי: אנחנו סימנו תקציב לא קטן לטובת העניין הזה בתיאום עם ה-טוטו במסגרת המועצה הלאומית לספורט, קרוב לעשרה מיליון שקלים להקמת היחידה.

<יוסי שרעבי: אנחנו חושבים שזאת אחת הבשורות החשובות.

אורלי לוי אבקסיס: כמה מתוך זה נטו יגיע למי שצריך?

אורלי לוי אבקסיס: עזוב את הקמת היחידה.

אורלי לוי אבקסיס: היחידה תאכל חצי מהתקציב והשאלה היא כמה מתוך התקציב יגיע למי שצריך.

<יוסי שרעבי: התפקיד של היחידה הזאת הוא לזהות מגמות לפני שמגיעים למגרשים וליצור מצב שהתארגנויות של אוהדים, של פורעים והתאגדויות של עבריינים, יוכלו לבלום אותם הרבה לפני כן.

<יוסי שרעבי: זה התפקיד של היחידה הזאת.

<יוסי שרעבי: אני חושב שזה דבר שמאוד זקוקים לו ואני חושב שהוא מאוד חשוב.

<יוסי שרעבי: צריך לומר שאנחנו רוצים גם לתמוך בהתארגנויות של אוהדים ופעילות של אוהדים ופעילות של חובבי ספורט.

<יוסי שרעבי: אנחנו חושבים שהאוהדים האלה, כמו שהשרה נוהגת להגיד, הם הפתרון והם לא הבעיה.

<יוסי שרעבי: זה גם חלק מהמגמות שאנחנו רוצים לתמוך בהן.

<יוסי שרעבי: בסך הכול אנחנו ערב שינוי אמות המידה של ה-טוטו לקראת תקציב שנה הבאה שאמור להביא לידי ביטוי את התפיסה של הספורט כנושא חברתי וגם הרצון לתת מענה לאוכלוסיות המוחלשות ולפריפריה, גם הגיאוגרפית וגם החברתית.

<שלומית ארליך: מה זאת אומרת שינוי אמות המידה?

<שלומית ארליך: בעצם עכשיו מדובר באמות מידה חדשות שנכנסו לתוקף ב-2014.

<שלומית ארליך: לא?

<יוסי שרעבי: יש אמות מידה שברגע זה על פיהן ה-טוטו מחלק את התקציבים שלו באמצעות הקרנות השונות שה-טוטו מפרסם.

<יצחק לארי: היא מדברת על אמות מידה של לובצקי.

<יצחק לארי: אתם מבלבלים.

<יצחק לארי: אתה דיברת על אמות מידה של קרן המתקנים.

<יוסי שרעבי: אני דיברתי על אמות מידה של קרן המתקנים.

מיקי רוזנטל: אתה מדבר על תשתיות פיזיות.

<יוסי שרעבי: כן.

<יוסי שרעבי: אני לא מדבר על מה קורה אחרי שנקבעה הרצועה התקציבית, איך זה מחולק לאיגודים ולגופים התחרותיים.

<יוסי שרעבי: את זה אני שם בצד.

<יוסי שרעבי: זאת לא אסטרטגיה אלא זאת טקטיקה.

<יוסי שרעבי: אני עכשיו מדבר על אסטרטגיה ואסטרטגיה היא באמת לראות איך אנחנו נותנים מענה לאוכלוסיות החברתיות ולאוכלוסיות החלשות במדינת ישראל.

<יוסי שרעבי: אלה אמות המידה שאנחנו משנים עכשיו.

מכלוף מיקי זוהר: תודה רבה.

מכלוף מיקי זוהר: היועצת המשפטית רוצה להפנות מספר שאלות אבל לפני כן אני רוצה לשאול עוד שאלה לפני אחרונה.

מכלוף מיקי זוהר: קודם כל, אמרנו שבהימורים על הסוסים משקיעים עשרה מיליון שקלים ומרוויחים שלושים מיליון שקלים דבר שאומר שאנחנו נשארים ברווח של עשרים מיליון שקלים.

<יצחק לארי: לא.

<יצחק לארי: אחרי כל ההוצאות.

<יצחק לארי: נטו לספורט.

מכלוף מיקי זוהר: אני רואה שאתם ממש הולכים חזק בנושא הזה.

מכלוף מיקי זוהר: ראיתי שב-2016 הסכום כבר גדל ל-14 מיליון שקלים.

<יצחק לארי: מן הסתם גם ההכנסות גדלות.

מכלוף מיקי זוהר: כן.

מכלוף מיקי זוהר: אני לא יכול להגיד שאני מקווה שהן יגדלו כי לדעתי זה הולך למקום של הימור נטו.

מכלוף מיקי זוהר: אבל אני סומך עליכם בעניין.

<יצחק לארי: אני מקווה שגם אתה פעם בשבוע תמלא וינר או סוסים.

מכלוף מיקי זוהר: סוסים?

מכלוף מיקי זוהר: על וינר אני מוכן להסכים, אבל סוסים?

<יצחק לארי: תעשה וינר על כדורסל.

<קריאה: אבל לא על מכבי קריית גת.

מכלוף מיקי זוהר: כי אני לא אובייקטיבי.

מכלוף מיקי זוהר: אני תמיד ארצה שהם ינצחו והם כל הזמן מפסידים וזה אומר שאני אפסיד את כל הכסף.

מכלוף מיקי זוהר: בנושא של הוצאות פרסום באינטרנט, תשעה מיליון שקלים.

מכלוף מיקי זוהר: זה המון כסף.

<יצחק לארי: המון?

מכלוף מיקי זוהר: כן.

מכלוף מיקי זוהר: המון כסף.

אורלי לוי אבקסיס: באינטרנט, זה המון.

מכלוף מיקי זוהר: אני שואל את עצמי מה אנחנו מוציאים שם.

<יצחק לארי: באינטרנט זה הפרסום הכי מדיד שיש.

<יצחק לארי: אני רואה כל אחד לאיפה מגיע.

<יצחק לארי: יש לנו הכנסות של 400 מיליון שקלים באינטרנט כאשר תשעה מיליון פרסום, זה כלום.

מכלוף מיקי זוהר: יש אתר וינר ולהפעיל אתר עולה כסף.

<יצחק לארי: נכון.

מכלוף מיקי זוהר: זה קשור בהוצאה?

<יצחק לארי: חד משמעית, כן.

מכלוף מיקי זוהר: כמה עולה לך להפעיל את האתר?

<יצחק לארי: להפעיל את האתר?

<יצחק לארי: לא.

<יצחק לארי: אבל אני צריך לפרסם כדי שיגיעו לאתר.

מכלוף מיקי זוהר: אתה מפרסם.

אורלי לוי אבקסיס: זה בלי הרדיו?

אורלי לוי אבקסיס: בלי הטלוויזיה?

אורלי לוי אבקסיס: זה הרבה בשביל אינטרנט.

מכלוף מיקי זוהר: זה רק באינטרנט.

מיקי לוי: אם הוא לא יפרסם באינטרנט, לא יבואו להמר ושם, אלה הן העלויות.

<יצחק לארי: יחסית לגודל שלי אני מפרסם מאוד מאוד קטן.

<יצחק לארי: אתם לא רואים אותי בטלוויזיה.

אורלי לוי אבקסיס: אני שומעת אתכם כל היום ברדיו.

<יצחק לארי: ברדיו אבל לא בטלוויזיה.

אורלי לוי אבקסיס: אני שומעת ברדיו כשאני במכונית.

אורלי לוי אבקסיס: אני לא נמצאת הרבה מול הטלוויזיה.

<יצחק לארי: הרדיו הוא זול.

מיקי רוזנטל: יש חסות, יש קלפים כאלה, זה לא אתם?

<יצחק לארי: לא.

<יצחק לארי: קלפים זה לא אנחנו.

מיקי רוזנטל: יש פרסומת כזאת.

מיקי רוזנטל: מה זה לא אתם?

מיקי רוזנטל: זה אתם.

<יצחק לארי: לא.

<יצחק לארי: הם יורדים עלינו.

<יצחק לארי: אתה תמנה וינר, תראה כמה תהנה.

מיקי רוזנטל: אין סיכוי.

מיקי רוזנטל: תפסת את הקליינט הכי גרוע.

<יצחק לארי: זה האתגר.

אורלי לוי אבקסיס: אנחנו רוצים לשמור את טיפת המזל שיש לנו למקומות האחרים ולא לבזבז אותן שם.

מכלוף מיקי זוהר: אגב, זה עלה אפילו לעשרה מיליון שקלים ב-2016.

<יצחק לארי: נכון.

<יצחק לארי: אני שם כפתורים באתרי ספורט וזה עולה כסף.

מכלוף מיקי זוהר: בשנה הראשונה, איך שהתחלת להתקיים כאתר הימורים, כאתר אינטרנט, אני מניח שהיית צריך להבליט את עצמך כדי שיכירו אותך אבל היום אתה מותג בודד בשוק ואין לך מתחרים.

מכלוף מיקי זוהר: יש לך מתחרים בשוק?

<יצחק לארי: בטח.

מכלוף מיקי זוהר: מהמרים לא חוקיים.

מכלוף מיקי זוהר: יש לך אתר חוקי שמתחרה אתך בשוק?

<יצחק לארי: הוא לא חוקי בהגדרה.

מכלוף מיקי זוהר: כל מי שאוהב להמר בספורט, מהמר וינר.

<יצחק לארי: לא נכון.

מכלוף מיקי זוהר: או בהימורים לא חוקיים.

<יצחק לארי: נכון.

מכלוף מיקי זוהר: ההימורים הלא חוקיים, עם כל הכבוד, למה אתה מהנהן?

מכלוף מיקי זוהר: יש עוד סוגים של הימורים שאני לא מכיר?

מכלוף מיקי זוהר: אולי תכיר לי סוגים של הימורים שקשורים לספורט.

<קריאה: לפי הערכות המשטרה היקף ההימורים הלא חוקיים הוא פי חמישה משלנו.

אורלי לוי אבקסיס: אז אנחנו צריכים לתת לכם כלים להתחרות בהימורים הלא חוקיים?

אורלי לוי אבקסיס: אנחנו צריכים לתת כלים לתפוס את ההימורים הלא חוקיים.

<יצחק לארי: נכון, אבל את צריכה לוודא שכל שקל יושקע.

אורלי לוי אבקסיס: לא, אני צריכה להעדיף שפחות יהמרו בכל אשר יהיה.

<יצחק לארי: אבל כל עוד הם שם, את מעדיפה שזה יהיה אצלי.

אורלי לוי אבקסיס: אל תגיד לי מה ההעדפות.

אורלי לוי אבקסיס: לא זה ולא זה.

מכלוף מיקי זוהר: אני יודע דבר אחד.

מכלוף מיקי זוהר: יש שוק של הימורי ספורט ובשוק הזה, בצד החוקי, יש גוף אחד והוא אתם.

מכלוף מיקי זוהר: אין אף גוף שמתחרה אתכם בהימורי ספורט חוקיים.

מכלוף מיקי זוהר: מי שיש לו גוף הימורי ספורט לא חוקיים, יש לו.

מכלוף מיקי זוהר: אתם תמיד תהיו בפיגור אל מול אתרי ההימורים הלא חוקיים כי הם לוקחים יחסים הרבה יותר נמוכים ויותר אטרקטיביים והם נותנים יותר כלים למהמר להרוויח מאשר אתה נותן.

מכלוף מיקי זוהר: אתם לא יכולים לתת כמוהו כי יש לכם הוצאות.

מכלוף מיקי זוהר: אני אומר שאם אתה הגוף היחידי שנמצא בשוק ואין לך מתחרים ואתה כבר מותג מוכר ומצליח, למה אני צריך להשאיר באתרי אינטרנט טיזינג למהמרים לבוא להמר אצלי באתר?

מכלוף מיקי זוהר: יש לכם אפליקציה, יש לכם הכול, מה רע שבן אדם יבוא ויחליט שהוא רואה ספורט, הוא רוצה להמר, ייכנס לאתר שלכם ויהמר.

מכלוף מיקי זוהר: למה אני צריך לתת לו ליד מאתר אחר?

מכלוף מיקי זוהר: מה זה מועיל לי?

מכלוף מיקי זוהר: תגיד לי פרסום שיווקי ליחסים שאתם עושים, את זה אני רואה.

מכלוף מיקי זוהר: אני נכנס לאתרי ספורט, אני חובב ספורט ידוע, ואני רואה שאתם כותבים ש-וינר אומר שיש היום יחס כזה, משחק מעניין.

מכלוף מיקי זוהר: את זה ראיתי.

מכלוף מיקי זוהר: זה בסדר וזה סביר, אבל למה אני צריך גם לתת לידינג בתוך אתר ולשלם על זה כסף?

<יצחק לארי: אני אגיד לך.

<יצחק לארי: קודם כל, אתר האינטרנט הוא הזירה העיקרית של ההימורים הבלתי חוקיים.

<יצחק לארי: יש לנו תחרות.

אורלי לוי אבקסיס: איך אתם בודקים שקטינים לא מהמרים שם?

אורלי לוי אבקסיס: לתחנות אתם יכולים לשלוח פקחים אבל איך אתם יכולים לדעת שקטינים לא מהמרים?

<יצחק לארי: אני מחובר למחשבים של משרד הפנים.

<יצחק לארי: את נרשמת אצלי ועד שאני לא מזהה שאת בגירה מעל גיל 18, אני לא נותן לך להמר.

אורלי לוי אבקסיס: איך אתה מזהה?

<יצחק לארי: אלת נרשמת אצלי עם כל הפרטים המלאים.

<יצחק לארי: זיהוי מלא.

<יצחק לארי: בלי זה את לא יכולה.

אורלי לוי אבקסיס: חתימה דיגיטלית.

<יצחק לארי: כל הפרטים.

<יצחק לארי: את מקבלת קוד, סיסמה, נותנת מספר תעודת זהות ואז אני מתחבר למשרד הפנים ורואה שאת בגירה.

<יצחק לארי: אם לא, את לא יכולה להמר.

<יצחק לארי: את לא יכולה להמר מיד.

<יצחק לארי: בכל אופן, שני אחוזים מההכנסות זה מאוד מאוד - - -

מכלוף מיקי זוהר: לא, זה לא.

<יצחק לארי: אתה נכנס כאן לדברים מסחריים.

<יצחק לארי: אין לי בעיה לתת לך.

מכלוף מיקי זוהר: שיקול של כמה זה מסך ההכנסות, הוא לא שיקול.

<יצחק לארי: הוא שיקול כי זה לתת לי כלים.

מכלוף מיקי זוהר: זה הרבה כסף.

מכלוף מיקי זוהר: אני לא חושב שיש היום בכלל גוף עסקי כלשהו במדינת ישראל שמשקיע עשרה מיליון שקלים בפרסום באינטרנט ובנושאים כאלה שקשורים למה שאתה מנסה לשווק.

מכלוף מיקי זוהר: הפיס משקיע עשרה מיליון שקלים?

מיקי לוי: הרבה יותר.

<יצחק לארי: אתה שואל את זה ברצינות?

מכלוף מיקי זוהר: באינטרנט?

<קריאה: אבל אין לו אינטרנט.

מכלוף מיקי זוהר: בואו נחזור להוצאות השיווק.

מכלוף מיקי זוהר: הוצאות השיווק מגיעות ל-86 מיליון שקלים.

<יצחק לארי: לא, 86 מיליון הם הסכמי שיווק הוצאות ענפי ספורט.

<יצחק לארי: הסכם השיווק הקונבנציונאלי שלי, אני מאוד יעיל בו.

אורלי לוי אבקסיס: כמה בסך הכול אתם מוציאים על שיווק?

<יצחק לארי: שלושים מיליון שקלים.

אורלי לוי אבקסיס: לא, בנוסף לשמונים ומשהו שאומרים כאן.

מכלוף מיקי זוהר: זה לא שאתה לא מוציא.

מכלוף מיקי זוהר: אתה מוציא שלושים מיליון שקלים הוצאות שיווק.

<יצחק לארי: נכון.

מכלוף מיקי זוהר: מתוכם תשעה מיליון שקלים הולכים לאינטרנט.

<יצחק לארי: נכון.

מכלוף מיקי זוהר: השאלה שלי היא למה אני צריך להוציא את התשעה מיליון שקלים באינטרנט?

<יצחק לארי: זאת הזירה העיקרית של ההימורים הבלתי חוקיים שם יש לי תחרות.

מכלוף מיקי זוהר: אתרי הספורט הידועים מובילים אנשים להימורים לא חוקיים?

מכלוף מיקי זוהר: יש להם לידינג להימורים לא חוקיים?

<יצחק לארי: יש להם המון מידע והמון חשיפה להימורים בלתי חוקיים באינטרנט.

<יצחק לארי: בהחלט כן.

מכלוף מיקי זוהר: אבל מה זה קשור לאתרי הספורט?

מכלוף מיקי זוהר: אתה משלם לאתרי ספורט.

<יצחק לארי: נכון, כדי שיובילו אותם אלי.

מכלוף מיקי זוהר: אני אומר שהפרסום באמצעות האינטרנט לדעתי מיותר.

מכלוף מיקי זוהר: אני חושב שתשעה מיליון שקלים השקעה באתרי ספורט היא השקעה גבוהה.

<יצחק לארי: אני ממש חולק עליך.

מיקי לוי: עם כל הכבוד, יש להם דירקטוריון והוא קובע את העניין הזה.

מיקי לוי: אני לא חושב שזה בסמכות ועדת הכספים להיכנס לנושאים האלה.

<יצחק לארי: זה ממש הוכיח את עצמו הפרסום הזה מדי שנה.

<יצחק לארי: זה מאוד מוכיח את עצמו.

<רוני פרידמן: אני חושב שצריך להקשיב לאנשי המקצוע שמציגים לדירקטוריון את הניתוחים שלהם של עלות תועלת.

<רוני פרידמן: אנחנו השתכנענו ואני חושב שבסוף התוצאות מדברות בעד עצמן.

<רוני פרידמן: אתה רואה את שורת הרווח איך היא עולה וצומחת.

מכלוף מיקי זוהר: דרך אגב, הרווח ימשיך לעלות גם אם לא נפרסם פעם אחת.

<רוני פרידמן: תלוי איפה.

מכלוף מיקי זוהר: ההיקפים תמיד יגדלו.

מכלוף מיקי זוהר: לגבי תקציב 2015, בסך הכול מבחינתי מיציתי את השאלות.

מכלוף מיקי זוהר: יש למישהו עוד שאלות?

<שלומית ארליך: לגבי אמות המידה.

<שלומית ארליך: אתם בעצם פועלים עכשיו לפי אמות המידה החדשות.

<יצחק לארי: יש שני סוגי אמות מידה.

<יצחק לארי: יש אמות מידה לחלוקה לאיגודים ואגודות.

<יצחק לארי: על פי אמות מידה שפורסמו לפני כשנה וחצי, אנחנו פועלים לפי אמות המידה שנקבעו בוועדה כאשר בראש הוועדה עמד צבי לובצקי עד שאין אמות מידה חדשות.

<שלומית ארליך: יש אמות מידה שמתייחסות לנשים?

<יצחק לארי: כן.

<יצחק לארי: זה ספורט נשים.

<שלומית ארליך: כשאתם פועלים באמצעות הסכמי שיווק, זה גם הולך לפי אמות המידה?

<יצחק לארי: לא.

<יצחק לארי: הסכמי שיווק זה לצורך כלכלי מסחרי.

<יצחק לארי: על איזה הסכמי שיווק את מדברת?

<שלומית ארליך: הסכמי שיווק שאתם עושים.

<שלומית ארליך: הגיעו בעבר פניות לגבי ליגות נשים.

<יצחק לארי: לא.

<יצחק לארי: ליגת הנשים היום מקבלת דרך אתנה, שם עושים להם אמות מידה.

<יצחק לארי: העברנו את זה אליהם כי זאת תמיכה בנשים.

<יצחק לארי: אנחנו נותנים להם חצי מיליון שקלים על פי פרמטרים כלכליים מסחריים.

מכלוף מיקי זוהר: מתוך הסכמי השיווק אתם נותנים כסף גם לאיגודי הספורט?

<יצחק לארי: בהסכמי השיווק זה בעיקר לאיגודי ספורט.

מכלוף מיקי זוהר: לא למינהלות.

<יצחק לארי: הסכמי איגודים/מינהלות.

מכלוף מיקי זוהר: יש הבדל.

<יצחק לארי: בכדורגל עד לפני שנה הייתה רק ההתאחדות - לא הייתה מינהלת - וזה היה דרכה.

<יצחק לארי: הכדוריד זה רק איגוד.

מכלוף מיקי זוהר: היה לי שיח עם האוצר בעניין הזה לגבי הסכמי השיווק.

מכלוף מיקי זוהר: ביקשתי להגדיל אותם בשנת 2016 ואני רואה שהם לא גדלו אלא נותרו על כנם.

מכלוף מיקי זוהר: אני הגעתי למסקנה בשיח עם האוצר שהמצב היום בכדורגל ובכדורסל הוא לא פשוט וצריך לחזק את האיגודים בעוד תקציב כי למשל, סתם דוגמא, הייתה השנה הצלחה גדולה לנבחרת ישראל בכדורסל אבל אין שם מספיק כסף לתשתיות.

מכלוף מיקי זוהר: יש למשל את הליגה הלאומית בכדורסל וזאת ליגה שבקושי מתקיימת ועומדת על כרעי תרנגולת כי אין לה כסף להתקיים.

מכלוף מיקי זוהר: גם שם אין מספיק תקציב.

מכלוף מיקי זוהר: בכדורגל אין שאלה, נבחרת ישראל במצב קשה וצריך להקים שם אקדמיות וצריך לטפח שם את המצב באופן כזה שבאמת נתחיל מהשורשים.

מכלוף מיקי זוהר: היה לנו דיון בכנסת לגבי הנושא של איך אנחנו יוצאים מהמצב הקשה שקיים היום בכדורגל.

מכלוף מיקי זוהר: יש שם צורך גם בתקציב.

<רוני פרידמן: למה אתה לא נותן את זה ישירות?

<רוני פרידמן: למה דרך משווקים?

מכלוף מיקי זוהר: אני אגיד לך למה.

מכלוף מיקי זוהר: אני חושב שאם נבחרת ישראל בכדורגל ונבחרת ישראל בכדורסל והאיגודים עצמם בכל לוח פרסומי שלהם יפרסמו את ה-טוטו וה-וינר, קודם כל זה פרסום ראוי וערכי.

מכלוף מיקי זוהר: למה?

מכלוף מיקי זוהר: כי יש גוף ספורט שהוא איגוד רשמי, רגולטור רשמי של מדינת ישראל שנותן פרסום בכל מקום, גם של נבחרות ישראל, גם של הליגה הלאומית, גם של ליגת העל.

<רוני פרידמן: אבל אסור לשלם יותר ממה שזה שווה.

<רוני פרידמן: כל מה שאמרת, אני חותם עליו בשתי ידיים אבל זה כסף של תמיכה.

מכלוף מיקי זוהר: שווה לתת עשרה מיליון שקלים להתאחדות הכדורגל ועשרה מיליון שקלים להתאחדות הכדורסל.

מכלוף מיקי זוהר: זה שווה כל שקל.

מכלוף מיקי זוהר: אף אחד לא יכול לשכנע אותי אחרת.

<גיא אטיאס: הסכם השיווק האחרון שנחתם דיבר על הסכם שיווק מסחרי כלכלי, על השווי הכלכלי המסחרי.

<גיא אטיאס: מה שאתה העלית כסוגיה בנושא הנבחרות, נלקח בחשבון בהסכם שנחתם משולש בין המדינה לבין ה-טוטו לבין ההתאחדות בו ניתן מענה על ידי כספי המדינה לאירוח הנבחרות, לשיפוי מצב הנבחרות, אם זאת נבחרת ישראל בכדורגל ואם זאת נבחרת ישראל בכדורסל.

<גיא אטיאס: אני חושב שכן נכון יהיה לשמר בפן המקצועי שהסכם השיווק יהיה הסכם שיווק כלכלי מסחרי כהגדרתו ובמידה וצריך לתת מענה לנבחרות ישראל, הוא ייתן מענה כפי שניתן בהסכם האחרון.

<גיא אטיאס: הסוגיה הזאת נדונה ובימים אלה נפתח הסכם השיווק שוב ואני מניח שהסוגיות האלה יעלו.

<יצחק לארי: אני חייב לציין שיש כאן גם ההערות של מבקר המדינה להסכמים שנעשו בעבר ובג"צים שהוגשו.

<יצחק לארי: דרך אגב, מיקי, זה לא אומר שאין פתרון לכל מה שציינת.

<יצחק לארי: מבחינה כספית.

<יצחק לארי: אתה יכול לצאת עם בשורה שהשנה איגוד הכדורסל, בעקבות מה שציינת, בשנת 2016, התמיכה שלו תגדל במיליון ו-800 אלף שקלים.

<גיא אטיאס: הפתרון הוא לאו דווקא באמצעות הסכם השיווק.

<יצחק לארי: לא הסכם השיווק.

<יצחק לארי: התמיכה שלו תגדל במיליון ו-800 אלף שקלים.

מכלוף מיקי זוהר: אני אומר שהכדורגל והכדורסל ב-2016 זקוקים לעשרה מיליון שקלים, כל איגוד.

מכלוף מיקי זוהר: הם זקוקים לכסף הזה, והם צריכים אותו.

מכלוף מיקי זוהר: הסכמי השיווק מהווים פלטפורמה טובה גם מבחינה משפטית כי יש להם כוח שיווקי לא פחות ממינהלת ליגת העל בכדורגל וממינהלת ליגת העל בכדורסל.

מכלוף מיקי זוהר: יש להם כוח שיווקי אדיר ואני גם אומר לכם למה.

מכלוף מיקי זוהר: כי בשונה מליגת העל בכדורגל שהיא לקהל הרחב, למשל התאחדות הכדורגל יורדת גם לשטח והיא פוגשת את הילדים יום יום ושעה שעה, את מחלקות הנוער, את ההורים שלהם.

מכלוף מיקי זוהר: מספיק שכל ילד במחלקת הנוער יקבל איזשהו משהו - - -

<יצחק לארי: זאת חשיפה לעולם הכדורגל.

<יצחק לארי: זה לא שיווק.

מכלוף מיקי זוהר: בפן השיווקי להתאחדויות הספורט יש כוח שיווקי אדיר ואם תתנו להם עשרה מיליון שקלים לכל איגוד, לא יקרה שום אסון.

<קריאה: אני מניח שהכדורגל מקבל.

מכלוף מיקי זוהר: בנוסף לקיים.

מכלוף מיקי זוהר: אגב, ברור שזה לא פרופורציונאלי בין הכדורגל לכדורסל אבל כאן

מכלוף מיקי זוהר: אני לא נכנס כדי שלא יתפסו אותי כמי שתופס צד.

מכלוף מיקי זוהר: אני רוצה שגם הכדורגל וגם הכדורסל יקבלו עוד עזרה כלכלית חשובה כדי לקדם את תחומי הספורט הבולטים ביותר בעולם.

מכלוף מיקי זוהר: כדורגל וכדורסל הם תחומי הספורט המובילים בעולם וכך צריך להיות גם בישראל.

<יצחק לארי: אנחנו עושים את זה.

מכלוף מיקי זוהר: אם כן, קודם כל נאשר לכם את תקציב 2015.

מכלוף מיקי זוהר: אני רוצה להביא את אימוץ התקציב להצבעה.

מכלוף מיקי זוהר: מי בעד אישור תקציב 2015 של המועצה להסדר ההימורים בספורט?

מכלוף מיקי זוהר: בעד אישור תקציב 2015 – 3.

מכלוף מיקי זוהר: פה אחד

מכלוף מיקי זוהר: תקציב 2015 אושר.

מיקי לוי: מה עם תקציב 2016?

מכלוף מיקי זוהר: אחרי ששאלתי את השאלות הרלוונטיות ל-2015, הבנתי את התשובות לגבי 2016 כי התקציב יחסית זהה עם שינויים קלים ותוספת קטנה להוצאות פרסום של הסוסים שהם טוענים שזה יביא עוד כסף אבל את זה נדע ב-2017 וכך לגבי כל השאר.

מכלוף מיקי זוהר: הדבר היחידי שאני לא שלם בתקציב 2016 אלה הן הוצאות השיווק.

מכלוף מיקי זוהר: אני חושב שצריך להגדיל אותן.

<יצחק לארי: אתה מדבר לגופי ספורט.

<יצחק לארי: הוצאות שיווק לגופי ספורט.

מכלוף מיקי זוהר: הוצאות שיווק, חסות, כדורגל, כדורסל.

מיקי לוי: לכו הביתה ותעשו סיבוב נוסף.

מיקי לוי: זה סעיף אחד.

<רוני פרידמן: אסור לנו.

<רוני פרידמן: יש הערות של מבקר המדינה.

<רוני פרידמן: אנחנו יודעים למדוד את עלות תועלת של כל שקל שאנחנו משקיעים בשיווק.

מכלוף מיקי זוהר: אני שמעתי את זה ואני יודע.

<יצחק לארי: למה לא ללכת בדרך המלך?

מכלוף מיקי זוהר: אין בעיה.

מכלוף מיקי זוהר: תרשום.

<יצחק לארי: יש למטה כסף.

<יצחק לארי: אני מרוויח הרבה יותר.

<יצחק לארי: תן להם בדרך המלך בצורה של תמיכה, לכדורגל ולכדורסל.

<יצחק לארי: זה לגיטימי.

<יצחק לארי: כל מה שאמרת, אני חותם בשתי ידיים על הדברים.

<יוסי שרעבי: אני אומר רק דבר אחד.

<יוסי שרעבי: קודם כל, אנחנו מסכימים שצריך להגדיל את הכסף לכדורגל ולכדורסל.

<יוסי שרעבי: לא רק אבל גם.

<יוסי שרעבי: יש את הסכמי השיווק ואתם יודעים שהסכמי השיווק מחייבים גם דיווח שמוכיח שאכן ההסכם הזה הוא בעל ערך וכן הלאה וכן הלאה.

<יוסי שרעבי: היו הרבה מאוד טענות שהסכמי השיווק לא בדיוק משיגים את ייעודם וכי זה לא בדיוק הסכם שיווק.

<יצחק לארי: זאת תמיכה מוסווית.

<יוסי שרעבי: הנה, המנכ"ל אמר את זה.

<יוסי שרעבי: זה כביכול מסלול עוקף תמיכות.

<יוסי שרעבי: כביכול.

<יוסי שרעבי: אנחנו חושבים שצריך לתת את המענה להסכם השיווק כפי שאפשר ומה שלא, צריך לתת את זה בתוך המסלולים האחרים ויש מסלולים אחרים.

מיקי לוי: אני מציע לחשוב פעם נוספת ולראות אם אנחנו יכולים להצביע על 2016 עם סייגים כאלה ואחרים כי אם הם יוצאים מכאן בלי 2016, יש להם בעיה משפטית.

<יוסי שרעבי: הם נכנסים עכשיו למשא ומתן על הסכם השיווק.

מכלוף מיקי זוהר: הם יביאו פתרון ונצביע.

<רוני פרידמן: תכוונו את כל הקריטריונים שילך יותר כסף ישירות, שקל על שקל, לכדורגל ולספורט.

מכלוף מיקי זוהר: אני רוצה לדעת שאנחנו עוזרים לכדורגל ולכדורסל.

מכלוף מיקי זוהר: אני יודע שהמצב של הכדורגל והכדורסל, יחסית לשאר העולם, לא מספיק טוב.

מכלוף מיקי זוהר: זה ספורט שמביא לנו גאווה לאומית.

מכלוף מיקי זוהר: הציבור מחכה למשחקי נבחרת כדורגל ונבחרת כדורסל ורוצים פעם אחת ללכת בערב לראות משחק של הנבחרת ולחזור מאושרים עם גאווה לאומית כי אנחנו מצליחים בעולם.

מכלוף מיקי זוהר: אין לנו גאווה ספורטיבית.

מיקי לוי: מה זה שייך ל-טוטו?

<רוני פרידמן: השנה פרחי ספורט אמורים לצאת לדרך ורובם מוכוון כדורגל.

מכלוף מיקי זוהר: דבר יפה.

<רוני פרידמן: אם התקציב לא יאושר, פרחי הספורט לא יוכלו לצאת לדרך.

מיקי לוי: אם אתה לא תאשר לו את 2016, הוא לא יוכל להעביר כספים.

מיקי לוי: תגיד לו שבעוד חודשיים יבוא ויציג את הסכם השיווק.

<יצחק לארי: אני לא אוכל לתמוך מקצועית בסכום יותר גבוה.

מיקי לוי: בסדר.

מיקי לוי: נאשר את 2016.

מיקי לוי: אחרי כמה זמן תבואו לתת הסברים על הסכם השיווק עם התליה ל-2017?

<יצחק לארי: אחרי שייגמר המשא ומתן.

מיקי לוי: אין ברירה.

מיקי לוי: הוא יבוא וייתן הסברים לשיווק.

מיקי לוי: נאמר וזה לא יסבר את אוזנינו, ב-2017 נגיד לו שאם הוא לא יתחיל להכין את שיעורי הבית, לא נאשר.

<יוסי שרעבי: הבעיה היא לא הסכם השיווק אלא הבעיה היא הרצון להגדיל את הכסף לכדורגל ולכדורסל.

מיקי לוי: בסדר, אבל הוא אמר שאין בעיה.

<יוסי שרעבי: הוא לא מדבר על הסכם השיווק.

מכלוף מיקי זוהר: אני חושב שכדורגל וכדורסל זה הספורט המוביל.

מכלוף מיקי זוהר: האיגודים ידעו לנווט את הכסף.

<יצחק לארי: תמיכות אני יכול לתת רק לאיגודים.

<יצחק לארי: דרך אגב, בעבר ועדה ציבורית קבעה שהענף הגדול ביותר, ענף מספר שתיים וכולי.

מכלוף מיקי זוהר: מי בעד אישור תקציב 2016 של המועצה להסדר הימורים בספורט?

מכלוף מיקי זוהר: בעד אישור תקציב 2016 – 3.

מכלוף מיקי זוהר: פה אחד

מכלוף מיקי זוהר: התקציב לשנת 2016 אושר פה אחד.

מכלוף מיקי זוהר: תודה.

מכלוף מיקי זוהר: הישיבה נעולה.